Rådets beslutning

af 20. marts 2000

om udpegning af et institut, der skal opstille de nødvendige kriterier for standardisering af serologiske test til kontrol af rabiesvacciners virkning

(2000/258/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(1), særlig artikel 10, stk. 6,

under henvisning til forslag fra Kommissionen, og

ud fra følgende betragtninger:

(1) Ved direktiv 92/65/EØF indførtes der en alternativ ordning til karantæne i forbindelse med indførelse af en række kødædende husdyr til visse rabiesfri medlemsstater, og den forudsætter, at det ved en antistoftitrering kontrolleres, om vaccinationen af disse dyr er effektiv.

(2) For at garantere, at de laboratorier, der foretager disse analyser, bliver effektiv kontrolleret, bør de godkendes af Fællesskabet.

(3) Godkendelsen af laboratorierne bør koordineres af et EF-referencelaboratorium.

(4) Laboratoriet for Agence française de Sécurité sanitaire des aliments i Nancy opfylder betingelserne for at blive udpeget til EF-referencelaboratorium for spørgsmål på dette område.

(5) Der bør ydes EF-støtte til dette referencelaboratorium i henhold til artikel 28 i Rådets beslutning 90/424/EØF af 26. juni 1990 om visse udgifter på veterinærområdet(2).

(6) De nødvendige foranstaltninger til gennemførelse af denne retsakt bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(3) -

VEDTAGET FØLGENDE BESLUTNING:

Artikel 1

Laboratoriet for Agence française de Sécurité sanitaire des aliments (AFSSA Nancy), jf. bilag I, udpeges til at opstille de nødvendige kriterier for standardisering af serologiske test til kontrol af rabiesvacciners virkning.

Artikel 2

Det i artikel 1 nævnte laboratoriums opgaver er beskrevet i bilag II.

Artikel 3

Det i artikel 1 omhandlede laboratorium meddeler Kommissionen listen over EF-laboratorier, der godkendes til at foretage serologiske test til kontrol af rabiesvacciners virkning. Disse laboratorier godkendes efter proceduren i artikel 5, stk. 2.

Artikel 4

Bilagene til denne beslutning ændres efter proceduren i artikel 5, stk. 2.

Artikel 5

1. Kommissionen bistås af Det Stående Veterinærudvalg nedsat ved artikel 1 i beslutning 68/361/EØF(4), i det følgende benævnt udvalget.

2. Når der henvises til dette stykke, anvendes artikel 5 og 7 i afgørelse 1999/468/EF.

Fristen i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 6

Denne beslutning er rettet til medlemsstaterne.

Udfærdiget i Bruxelles, den 20. marts 2000.

På Rådets vegne

L. Capoulas Santos

Formand

(1) EFT L 268 af 14.9.1992, s. 54. Direktivet er senest ændret ved Kommissionens beslutning 95/176/EF (EFT L 117 af 24.5.1995, s. 23).

(2) EFT L 224 af 18.8.1990, s. 19. Beslutningen er senest ændret ved forordning (EF) nr. 1258/1999 (EFT L 160 af 26.6.1999, s. 103).

(3) EFT L 184 af 17.7.1999, s. 23.

(4) EFT L 255 af 18.10.1968, s. 23.

BILAG I

AFSSA Nancy Laboratoire d'études sur la rage et la pathologie des animaux sauvages Domaine de Pixérécourt BP 9 F - 54220 Malzéville Tlf. (33) 383 29 89 50 Fax (33) 383 29 89 59 E-post: maubert@fitech.fr

BILAG II

Det referencelaboratorium, der er ansvarligt for at opstille de nødvendige kriterier for standardisering af serologiske test til kontrol af rabiesvacciners virkning, skal:

- koordinere udvikling, forbedring og standardisering af metoder til serumtitrering på kødædende dyr, der er vaccineret mod rabies

- evaluere de laboratorier, som medlemsstaterne ønsker godkendt til at foretage de analyser, der er nævnt i første led, idet denne evaluering skal meddeles Kommissionen med henblik på nævnte godkendelse

- opstille en liste over de EF-laboratorier, der er godkendt til at foretage disse analyser

- give alle relevante oplysninger om analysemetoder og sammenlignende undersøgelser til disse laboratorier og afholde uddannelses- og efteruddannelseskurser for deres personale

- tilrettelægge ringanalyser

- samarbejde med laboratorier, der skal foretage disse analyser i tredjelande, og foreslå Kommissionen en procedure til godkendelse af dem

- yde Kommissionen og medlemsstaterne videnskabelig og teknisk bistand i disse spørgsmål, især ved uenighed mellem medlemsstaterne om analyseresultater.